Västäräkki otetaan ystävällisesti vastaan
Västäräkin tahdon tarmo,
 kun se pirttiin pääsi, laukes,
 herpaantuen permannolle
 silmin sammuvin se raukes.

 Sisarukset, Maija, Kaija,
 sedän pikku vieraat virkut,
 luokse rientäin suuntasivat
 västäräkkiin silmät sirkut.

 Saapui siihen kolmanneksi
 myöskin pieni Pentti veli,
 ja he huomasivat, että
 västäräkki vielä eli.

 Kouranansa otti linnun
 povellensa painain Maija,
 puhalteli lämmitellen
 kaunihisti tuota Kaija.

 Eikä aikaakaan kun lintu
 lähti elpymään jo tuosta,
 lensi lattialle, alkoi
 siinä hypellä ja juosta.